  Майя Бывальцева Удмуртиысь следж-хоккеистъёс Россилэн сборноеныз Европалэн чемпионатаз зарни медальёс утӥзы. 10-тӥ оштолэзе со сярысь ивортэ Россиысь следж-хоккейя федераци. «Ӵошатсконъёс ортчизы Швециысь Эстерсундын 5-тӥысен 10-тӥ оштолэзёзь, отчы 6 командаос пыриськизы. Россилэн сборноез вормиз Чехилэсь (5:0), Швецилэсь (16:1), Германилэсь (17:0) но Италилэсь (4:1) командаоссэс», — ивортэ федераци. Финалын россиянъёс норвежецъёсты 9:0 лыдын вормизы. Россилэн сборноез Европалэн чемпионатаз нырысьсэ зарни медальёс утӥз. Азьвыл тужгес вылӥ интызы вал 7-тӥ. Тодэ вайытом, Россилэн сборнояз Удмуртиысь куинь следж-хоккеистъёс вал: Максим Кузьминых, Иван Кузнецов но Евгений Петров. Соосты командае басьтӥзы Россилэн чемпионатэзлы йылпумъянъёсъя, со южтолэзь кутсконын Сочиын ортчиз. Отын Удмуртиысь спортсменъёс 4-тӥ луизы. Тегъёс: Спорт Следж-хоккей Удмуртия Россия сӧсыръёс  